KLASA: P-326/23

URBROJ: 711-02-01/07-2024-05

Zagreb, 18. rujna 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Martina Antinca, OIB: ………….., direktora trgovačkog društva Komunalno društvo Tordinci d.o.o. za komunalne djelatnosti,** pokrenutom po službenoj dužnosti na radnom sastanku Povjerenstva od 26. ožujka 2024. pod oznakom KLASA: P-326/23, na 60. sjednici održanoj 18. rujna 2024. donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznik Martin Antinac, direktor trgovačkog društva Komunalno društvo Tordinci d.o.o. za komunalne djelatnosti, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Martinu Antincu izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Martina Antinca, direktora trgovačkog društva Komunalno društvo Tordinci d.o.o. za komunalne djelatnosti, utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a.

S obzirom da imenovani nije obveznik podnošenja imovinske kartice koji prvi put podnosi imovinsku karticu povodom prvog stupanja na dužnost, Povjerenstvo nije bilo u obvezi, sukladno članku 14. stavku 2. ZSSI-a, prije pokretanja postupka zbog povrede odredbi o podnošenju imovinske kartice pisanim putem pozvati obveznika da ispuni imovinsku karticu, već je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 26. ožujka 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-326/23, URBROJ: 711-02-01/04-2024-03 od 26. ožujka 2024., koju je obveznik zaprimio 12. travnja 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest nije očitovao u ostavljenom roku, niti je to učinio naknadno, pa je stoga Povjerenstvo nastavilo postupak posebno cijeneći tu okolnost sukladno članku 42. stavku 4. ZSSI-a, a na što je obveznik u obavijesti bio upozoren.

U tijeku postupka Povjerenstvo je izvršilo uvid u službenu bilješku Povjerenstva od 21. studenog 2023., obavijest Povjerenstva KLASA: P-326/23, URBROJ: 711-02-01/04-2024-03 od 26. ožujka 2024. s povratnicom, sudski registar Trgovačkog suda u Osijeku te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika utvrdilo da Martin Antinac od 6. travnja 2022. obnaša dužnost direktora trgovačkog društva Komunalno društvo Tordinci d.o.o. za komunalne djelatnosti. Uvidom u sudski registar Trgovačkog suda u Osijeku utvrđeno je da je jedini član navedenoga trgovačkog društva Općina Tordinci kao jedinica lokalne samouprave, pa je stoga Martin Antinac obveznik ZSSI-a sukladno članku 3. stavku 1. točki 40. tog Zakona te je kao takav dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik Martin Antinac nije podnio imovinsku karticu povodom godišnje obveze podnošenja za 2022. godinu do 31. siječnja 2023., već je istu podnio naknadno dana 18. travnja 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice. Stavkom 2. istoga članka ZSSI-a propisano je da će, iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Isto tako, stavkom 4. istog članka ZSSI-a propisano je da ako obveznik ne postupi u roku navedenom iz stavaka 2. i 3. toga članka, Povjerenstvo će protiv obveznika pokrenuti postupak zbog povrede odredbi o imovinskoj kartici.

Dakle, iako je obveznik bio obvezan podnijeti imovinsku karticu za 2022. godinu do 31. siječnja 2023., isti je to učinio tek 18. travnja 2024. Stoga je utvrđeno da je obveznik takvim svojim propustom počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije kao olakotnu okolnost uzelo u obzir činjenicu da se radi o obvezniku protiv kojeg do sada nisu vođeni postupci pred Povjerenstvom, da je redovito podnosio druge imovinske kartice koje je kao obveznik bio dužan podnijeti, kao i da je, iako uz znatno kašnjenje, naknadno ipak podnio predmetnu imovinsku karticu za 2022. godinu. Stoga je Povjerenstvo za opisanu povredu smatralo opravdanim obvezniku izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Martin Antinac, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana